UAC ประเดิมขาย “น้ำมันดิบ” ล็อตแรก 255 บาร์เรล ตั้งเป้าทั้งปีรายได้ 250 ล้าน
UAC เดินเครื่องผลิต “น้ำมันดิบ” พร้อมขายล็อตแรก 255 บาร์เรล รับรู้รายได้ตั้งแต่ไตรมาส 4/65 ตั้งเป้าทั้งปีรายได้ 250 ล้านบาท
UAC เดินเครื่องผลิต “น้ำมันดิบ” พร้อมขายล็อตแรก 255 บาร์เรล ตั้งเป้าทั้งปีรายได้ 250 ล้านบาท
25 ต.ค. 2565

นายชัชพล ประสพโชค ประธานเจ้าหน้าที่บริหารและกรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยว่า บริษัทฯ ได้ดำเนินการขุดเจาะน้ำมันดิบจากแหล่งปิโตรเลียม L11/43 จังหวัดสุโขทัย ได้สำเร็จตั้งแต่วันที่ 12 ตุลาคม 2565 และประเดิมขายล็อตแรกจำนวน 255 บาร์เรล ซึ่งถือว่าใกล้เคียงกับแผนที่บริษัทวางไว้ 300 บาร์เรลต่อวัน และสามารถรับรู้รายได้ตั้งแต่ไตรมาส 4/2565 จากเป้าหมายทั้งปีคาดว่าจะทำรายได้ถึง  250 ล้านบาท อ้างอิงจากราคาน้ำมันดิบและค่าเงินดอลลาร์สหรัฐ ณ ปัจจุบัน ซึ่งจะช่วยสนับสนุนการเติบโตของบริษัทฯ ที่มั่นคงและยั่งยืน จากอายุสัมปทานปิโตรเลียมที่มีอยู่ถึงปี 2576
สำหรับแหล่งปิโตรเลียมแปลงสำรวจบนบกหมายเลข L10/43 และ L11/43 ในพื้นที่ จังหวัดสุโขทัย บริษัทได้รับสิทธิสัมปทานจากกระทรวงพลังงานเมื่อไตรมาส 1/2565 และได้เข้าดำเนินการติดตั้งเครื่องจักรและอุปกรณ์ในการผลิตปิโตรเลียมเมื่อเดือนกันยายน ที่ผ่านมา
ในส่วนของการพัฒนาแหล่งปิโตรเลียมดังกล่าวนั้น จะช่วยเสริมความแข็งแกร่งให้กับบริษัทฯ จากปริมาณน้ำมันดิบที่ได้ โดยนอกจากการจำหน่ายให้กับโรงกลั่นน้ำมันภายในประเทศแล้ว ยังมีก๊าซธรรมชาติที่บริษัทจะส่งให้กับโรงงานผลิตผลิตภัณฑ์ปิโตรเลียม (PPP) ในระยะยาวมากขึ้น